Әхмәтовтар ғаиләһен ауылда тырыш, уңған, ихлас кешеләр итеп беләләр. Улар тыуған ауылдарында бергәләп утыҙ йылдан ашыу татыу ғүмер кисерә. Кәбир Малик улы хужалыҡ эштәрен теүәлләһә, Әлфирә Мәғәсүм ҡыҙы ауылдың мәҙәни тормошона ҡот өрөүсе. Ул үҙ һөнәре оҫтаһы булараҡ, ауылда төрлө мәҙәни саралар ойоштора, тап уның тырышлығы менән халыҡ йолалары һаҡлана. «Ҡаҙ өмәһе» байрамы алдынан хужалар ҡунаҡтарҙы икмәк һәм сәк-сәк менән ҡаршы алған. Башҡалар ҙа буш ҡул менән килмәгән — тәмле ҡоймаҡ-бәлештәр бешергән.